ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

« » .......... 2020 թվականի N .......-Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2003 ԹՎԱԿԱՆԻ** **ԱՊՐԻԼԻ 3-Ի** **N 407-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածների պահանջները՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2003 թվականի ապրիլի 3-ի «Հատուկ կացարան» պետական ոչ առևտրային կազմակերպություն ստեղծելու մասին» N 407-ն որոշման (այսուհետ՝ որոշում) մեջ կատարել հետևյալ լրացումը և փոփոխությունը.

1) որոշման 3-րդ կետից հետո ավելացնել նոր՝ 3.1 կետ՝ հետևյալ բովանդակությամբ.

«Հայաստանի Հանրապետության տարածքային կառավարման և ենթակառուցվածքների նախարարության միգրացիոն ծառայությանը սեփականության իրավունքով պատկանող Հայաստանի Հանրապետության Կոտայքի մարզի Աբովյան քաղաքի 6-րդ միկրոշրջանի թիվ 4 հասցեի 20000 քառ. մետր մակերեսով, 90 480 000 (իննսուն միլիոն չորս հարյուր ութսուն հազար) դրամ հաշվեկշռային արժեքով հողամասը անժամկետ և անհատույց օգտագործման իրավունքով ամրացնել «Հատուկ կացարան» ՊՈԱԿ-ին՝ դրա նպատակային նշանակությանը համապատասխան օգտագործելու պայմանով:».

2) որոշման 4-րդ կետում «Հայաստանի Հանրապետության տարածքային կառավարման նախարարության կառավարման ոլորտում գործող «Միգրացիոն պետական ծառայություն» բառերը փոխարինել «Հայաստանի Հանրապետության տարածքային կառավարման և ենթակառուցվածքների նախարարության ենթակայությամբ գործող «Միգրացիոն ծառայություն» բառերով:

2. Միգրացիոն ծառայության պետին՝ երկամսյա ժամկետում հաստատել «Հատուկ կացարան» ՊՈԱԿ-ին անժամկետ և անհատույց օգտագործման իրավունքով ամրացվող գույքի կազմը:

Իրավունքի պետական գրացման հետ կապված ծախսերը կատարել Հայաստանի Հանրապետության 2020 թվականի պետական բյուջեով «Հատուկ կացարան» ՊՈԱԿ-ի համար նախատեսված ֆինանսական միջոցների հաշվին:

3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից։

**Հայաստանի Հանրապետության  
վարչապետ**              **Ն. Փաշինյան**

2020 թ. ……… «»  
 Երևան

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2003 ԹՎԱԿԱՆԻ** **ԱՊՐԻԼԻ 3-Ի** **N 407-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»**

**ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Կարգավորման ենթակա խնդրի սահմանումը, առկա իրավիճակը.**

Սահմանադրության 146-րդ հոդվածի համաձայն՝ Կառավարությունն իր ծրագրի հիման վրա մշակում և իրականացնում է պետության ներքին և արտաքին քաղաքականությունը: Կառավարության 2019 թվականի մայիսի 16-ի N650-Լ որոշման հավելվածի N 1-ի 232.2-րդ կետի համաձայն՝ ժամանակավոր տեղավորման նոր կենտրոնի գործունեության վերաբերյալ անհրաժեշտ է մշակել ՀՀ կառավարության որոշում։

Նոր կենտրոն կառուցելու անհրաժեշտությունը ծագել է ՀՀ-ում ապաստան հայցող անձանց թվի աճի հետևանքով (օրինակ՝ 2017 թվականին ապաստան է հայցել 155, 2018 թվականին՝ 215, իսկ 2019 թվականին 247 անձ): Վերջին հինգ տարիների ընթացքում ՀՀ-ում միգրացիայի հարցերով լիազոր մարմնին ներկայացված ապաստանի հայցերի վիճակագրությունից հետևում է, որ ապաստանի խնդրանքով ՀՀ իշխանություններին տարեկան դիմում է միջինը 200 օտարերկրյա քաղաքացի: Նրանցից շատերը ֆինանսական միջոցների սակավության պատճառով չեն կարողանում բնակարան վարձակալել, իսկ «Փախստականների և ապաստանի մասին» ՀՀ օրենքի 14-րդ հոդվածի 1-ին մասի համաձայն՝ կացարանի կարիք ունեցող ապաստան հայցողները՝ մինչև նրանց ապաստանի հայցի վերաբերյալ վերջնական որոշում կայացվելը, պետք է տեղավորվեն ապաստան հայցողների ժամանակավոր տեղավորման կենտրոնում, որն այդ նպատակով ստեղծված հատուկ հաստատություն է («Հատուկ կացարան» պետական ոչ առևտրային կազմակերպություն (այսուհետ՝ ՊՈԱԿ): Երևան քաղաքի Մոլդովական 29/1 հասցեի ներկայիս գործող կացարանը նախատեսված է 45 ապաստան հայցողի տեղավորելու համար, ինչը խիստ անբավարար է ՀՀ-ում ապաստան հայցող օտարերկրյա քաղաքացիների շարունակական հոսքի պայմաններում:

«Հատուկ կացարան» ՊՈԱԿ-ը ստեղծվել է Հայաստանի Հանրապետության կառավարության 2003 թվականի ապրիլի 3-ի «Հատուկ կացարան» պետական ոչ առևտրային կազմակերպություն ստեղծելու մասին» N 407-ն որոշմամբ, որով սահմանվել են նաև վերջինիս գործունեության առարկան և նպատակները։

Ներկայումս, Աբովյան քաղաքում նախատեսվող նոր կենտրոնի կառուցման ավարտից հետո այն նույնպես կամրացվի «Հատուկ կացարան» ՊՈԱԿ-ին, որտեղ «Հատուկ կացարան» ՊՈԱԿ-ը կշարունակի իր գործունեության իրականացումը՝ կապված ապաստան հայցողներին ժամանակավոր տեղավորման նոր կենտրոնում տեղավորելու հետ։

Հիմք ընդունելով վերոգրյալը, անհրաժեշտություն է առաջացել Միգրացիոն ծառայությանը սեփականության իրավունքով պատկանող Հայաստանի Հանրապետության Կոտայքի մարզի Աբովյան քաղաքի 6-րդ միկրոշրջանի թիվ 4 հասցեի հողամասը անժամկետ և անհատույց «Հատուկ կացարան» ՊՈԱԿ-ին ամրացնելու հետ կապված լրացում և խմբագրական փոփոխություն կատարել Հայաստանի Հանրապետության կառավարության 2003 թվականի ապրիլի 3-ի N 407-ն որոշման մեջ։

1. **Կարգավորման նպատակները, ակնկալվող արդյունքը.**

Հաշվի առնելով վերոնշյալը առաջարկվում է.

Հայաստանի Հանրապետության կառավարության 2003 թվականի ապրիլի 3-ի N 407-ն որոշման մեջ կատարել «Հատուկ կացարան» ՊՈԱԿ-ին անժամկետ և անհատույց օգտագործման իրավունքով ամրացվող հողամասի վերաբերյալ լրացում և միաժամանակ սահմանել համապատասխան հանձնարարական՝ ակտի ուժի մեջ մտնելուց հետո ակտի գործողությունն ապահովելու համար «Հատուկ կացարան» ՊՈԱԿ-ին ամրացվող գույքի կազմը հաստատելու և իրավունքի պետական գրանցում կատարելու մասին:

Կատարվել են նաև խմբագրական փոփոխություններ։

1. **Իրավական ակտի նախագիծը մշակող պատասխանատու մարմինը.**

Կառավարության որոշման նախագիծը մշակվել է ՏԿԵՆ Միգրացիոն ծառայության կողմից։

**4. Տեղեկություն այն աղբյուրների մասին, որոնցից օգտվել են հարցը կարգավորելիս, նորմատիվ իրավական ակտերի դեպքում՝ նորմատիվ բնույթի հիմնավորվածությունը.**

Նախագծի մշակման ձևական իրավական աղբյուր են հանդիսանում «Պետական ոչ առևտրային կազմակերպությունների մասին», «Նորմատիվ իրավական ակտերի մասին» օրենքները, Կառավարության 2019 թվականի մայիսի 16-ի N650-Լ որոշումը։

«Նորմատիվ իրավական ակտերի մասին» օրենքի 34-րդ հոդվածի 2-րդ մասի համաձայն՝ նորմատիվ իրավական ակտում փոփոխություն կամ լրացում կարող է կատարվել միայն նույն տեսակի և բնույթի նորմատիվ իրավական ակտով:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2003 ԹՎԱԿԱՆԻ** **ԱՊՐԻԼԻ 3-Ի** **N 407-Ն ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»**

**ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԼՐԱՑՈՒՑԻՉ ՖԻՆԱՆՍԱԿԱՆ ՄԻՋՈՑՆԵՐԻ ՊԱՀԱՆՋԻ ԱՆՀՐԱԺԵՇՏՈՒԹՅԱՆ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ**

«Հայաստանի Հանրապետության կառավարության 2003 թվականի ապրիլի 3-ի N 407-Ն որոշման մեջ լրացում և փոփոխություն կատարելու մասին» Կառավարության որոշման նախագծի կապակցությամբ ՀՀ պետական բյուջեից լրացուցիչ ֆինանսավորում չի պահանջվում։ Պետական գրացման հետ կապված ծախսերը կատարվելու են Հայաստանի Հանրապետության 2020 թվականի պետական բյուջեով «Հատուկ կացարան» ՊՈԱԿ-ի (այսուհետ նաև՝ կացարան) համար նախատեսված ֆինանսական միջոցների հաշվին: Կացարանի շինարարության և կահավորման համար կտարամադրվեն դրամաշնորհային միջոցներ դոնոր կազմակերպություններից։

Կացարանի շինարարության ավարտից և այն շահագործման հանձնելուց հետո նախատեսվում է «Հատուկ կացարան» ՊՈԱԿ-ի պահպանման ծախսերի ավելացում՝ 2021 թվականի առաջին եռամսյակում: Շահառուների թվաքանակի ավելացման դեպքում (ևս 60 ապաստան հայցողներ) կավելանան նաև կացարանի պահպանման ծախսերը՝ 52 144,0 հազ. դրամով:

Ծախսերի ավելացումը կարտացոլվի 2021-2023 թվականների միջնաժամկետ ծախսերի ֆինանսական հայտերում: